નેચરોપથી ડૉ. રાજ મર્ચન્ટ વનસ્પતિ અને પર્ણોનો કેવી રીતે શ્રેષ્ઠ ઉપયોગ કરી શકાય એનું માર્ગદર્શન આપવામાં નિષ્ણાત છે. તેઓ કહે છે, ‘વરિયાળી ઠંડક આપતી વનસ્પતિ છે. એ કાચી અને શેકેલી બન્ને રીતે ઉપયોગમાં લઈ શકાય છે. વરિયાળીનો ઉપયોગ આંતરિક અને બાહ્ય બન્ને રીતે કરી શકાય છે. વરિયાળીનું પાણી પીવાથી સોજા ઊતરી જાય છે. આંખની નીચેના હોય કે શરીરમાં અન્ય કોઈ જગ્યાએ થયા હોય તો એ ઊતરી જાય છે. ચહેરા પરના સોજાને ઉતારે એટલે ચમક આપોઆપ આવી જાય છે. એ સિવાય શારીરિક રીતે સક્ષમ રહેવા માટે વરિયાળીનું પાણી ઉત્તમ છે. ગરમીના સમયમાં ડિહાઇડ્રેટ થઈ જવાની સમસ્યા બહુ જ વધારે રહે છે. એથી વરિયાળીનું પાણી શરીરમાં પાણીનું પ્રમાણ જાળવવામાં મદદરૂપ થઈ શકે છે.’